Priekšlikums PADOMES LĒMUMS, ar ko groza Lēmumu 2009/831/EK attiecībā uz tā piemērošanas termiņu /* COM/2013/0930 final - 2013/0446 (CNS) */





PASKAIDROJUMA RAKSTS 1. PRIEKŠLIKUMA KONTEKSTS Līguma par Eiropas Savienības darbību (LESD) noteikumi, kas ir piemērojami tālākajiem ES reģioniem, pie kuriem pieder Madeiras autonomais apgabals un Azoru salu autonomais apgabals, principā nepieļauj nodokļu uzlikšanas atšķirības vietējām precēm un precēm no Portugāles vai citām dalībvalstīm. Tomēr LESD 349. pantā ir paredzēta iespēja ieviest īpašus pasākumus par labu šiem reģioniem, ņemot vērā pastāvīgus nelabvēlīgus faktorus, kas ietekmē tālāko reģionu ekonomikas un sociālo stāvokli. Padomes 2009. gada 10. novembra Lēmums 2009/831/EK[1], kas tika pieņemts, pamatojoties uz EK Līguma 299. panta 2. punktu, atļauj Portugālei līdz 2013. gada 31. decembrim piemērot samazinātu akcīzes nodokļa likmi vietējā ražojuma un patēriņa rumam un liķieriem Madeiras autonomajā apgabalā un vietējā ražojuma un patēriņa liķieriem un degvīnam Azoru salu autonomajā apgabalā. Minētā lēmuma 2. pantā minētais izņēmums attiecas tikai uz konkrētiem produktiem. Portugāle var piemērot minētajiem produktiem akcīzes nodokļa likmi, kas ir zemāka par pilno likmi spirtam, kura noteikta Padomes Direktīvas 92/84/EK[2] 3. pantā un zemāka par minimālo akcīzes nodokļa likmi spirtam, kas noteikta ar šo direktīvu, bet kas nav zemāka par 75 % nekā parastais valsts akcīzes nodoklis spirtam dalībvalstīs. Lēmumā 2009/831/EK ir norādīti iemesli īpašo pasākumu noteikšanai, kuru vidū ir tas, ka lauku saimniecības ir mazas, sadrumstalotas un ar zemu mehanizācijas pakāpi. Turklāt salīdzinājumā ar jau gatava produkta transportēšanu papildu izmaksas rada atsevišķu izejvielu un iepakošanas materiālu, kurus neražo uz vietas, nogādāšana uz salām. Tāpēc minētajos attālākajos salu reģionos iekārtu transports un uzstādīšana sadārdzina izmaksas vēl vairāk. Visbeidzot, attiecīgajiem ražotājiem ir arī papildu izmaksas (piemēram, paaugstinātas darbaspēka un enerģijas izmaksas), kuras parasti sedz vietējās tautsaimniecības. Samazinājums par 75 % nepārsniedz to, kas ir vajadzīgs, lai izlīdzinātu papildu izmaksas, kuras uzņēmējiem Madeirā un Azoru salās kā tālākajos reģionos rodas minēto īpašo faktoru dēļ. Nodokļu atvieglojumi ir tikai tik lieli, cik nepieciešams, lai izlīdzinātu papildu izmaksas, un attiecīgais produkcijas apjoms ir neliels, tāpēc pasākums neapdraud Kopienas tiesiskā regulējuma vienotību un saskanību. Turklāt nodokļu atvieglojumi nepārsniedz patēriņu attiecīgajos reģionos. Portugāles iestādes lūdza atļaut piemērot samazinātu akcīzes nodokļa likmi vietējā ražojuma un patēriņa rumam un liķieriem Madeiras autonomajā apgabalā un vietējā ražojuma un patēriņa liķieriem un degvīniem Azoru salu autonomajā apgabalā līdz 2020. gada 31. decembrim. Šāds atjauninājums ir jāapstiprina gan ar Padomes lēmumu saskaņā ar LESD 349. pantu, gan ar Komisijas lēmumu par valsts atbalstu. Padomes lēmums saskaņā ar LESD 349. pantu neskar Komisijas lēmumu par šā pasākuma pagarināšanu saskaņā ar valsts atbalsta noteikumiem. Komisija 2013. gada 28. jūnijā pieņēma jaunas reģionālā atbalsta pamatnostādnes 2014.–2020. gadam. Šīs pamatnostādnes ir daļa no plašākas stratēģijas valsts atbalsta kontroles modernizācijai, kas paredzēta izaugsmes sekmēšanai vienotajā tirgū, veicinot efektīvākus atbalsta pasākumus un Komisijai koncentrējot izpildes panākšanu lietās, kurām ir vislielākā ietekme uz konkurenci. Ņemot vērā, ka šīs pamatnostādnes stāsies spēkā 2014. gada 1. jūlijā, šķiet pamatoti uz sešiem mēnešiem pagarināt Lēmuma 2009/831/EK piemērošanas termiņu, lai tā beigu termiņš sakristu ar spēkā esošo pamatnostādņu beigu termiņu. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Tā kā šis priekšlikums tikai ierosina pagarināt pašreizējā Padomes lēmuma piemērošanas termiņu uz ierobežotu laikposmu (seši mēneši) ar tiem pašiem nosacījumiem, ietekmes novērtējums nav nepieciešams. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Pagarināt piemērošanas termiņu Lēmumam 2009/831/EK, ar ko Portugālei atļauj piemērot samazinātu akcīzes nodokļa likmi atsevišķiem produktiem, kas tiek ražoti un patērēti uz vietas Madeiras autonomajā apgabalā un Azoru salu autonomajā apgabalā. Juridiskais pamats LESD 349. pants. Subsidiaritātes princips Vienīgi Padomei ir pilnvaras, pamatojoties uz LESD 349. pantu, pieņemt īpašus pasākumus par labu tālākajiem reģioniem, pielāgojot Līgumu, tostarp kopējo politikas virzienu, piemērošanu šiem reģioniem, ņemot vērā pastāvīgus nelabvēlīgus faktorus, kas ietekmē tālāko reģionu ekonomikas un sociālo stāvokli. Tādējādi priekšlikums atbilst subsidiaritātes principam. Proporcionalitātes princips Priekšlikums ir saskaņā ar proporcionalitātes principu šādu iemeslu dēļ. Tā mērķis ir uz sešiem mēnešiem pagarināt Lēmuma 2009/831/EK piemērošanas termiņu, lai tā beigu termiņš sakristu ar dienu, kad stājas spēkā Valstu reģionālā atbalsta pamatnostādnes 2014.–2020. gadam. Juridisko instrumentu izvēle Ierosinātais juridiskais instruments: Padomes Lēmums Citi instrumenti nebūtu piemēroti šāda iemesla dēļ: grozāmais tiesību akts arī ir Padomes lēmums, kas pieņemts, balstoties uz to pašu juridisko pamatu (LESD 349. pants, iepriekš EK līguma 299. panta 2. punkts). 4. IETEKME UZ BUDŽETU Priekšlikums neietekmē Eiropas Savienības budžetu. 2013/0446 (CNS) Priekšlikums PADOMES LĒMUMS, ar ko groza Lēmumu 2009/831/EK attiecībā uz tā piemērošanas termiņu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 349. pantu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Parlamenta atzinumu[3], saskaņā ar īpašu likumdošanas procedūru, tā kā: (1) Padomes 2009. gada 10. novembra Lēmums 2009/831/EK, kas tika pieņemts, pamatojoties uz EK Līguma 299. pantu, atļauj Portugālei līdz 2013. gada 31. decembrim piemērot samazinātu akcīzes nodokļa likmi vietējā ražojuma un patēriņa rumam un liķieriem Madeiras autonomajā apgabalā un vietējā ražojuma un patēriņa liķieriem un degvīnam Azoru salu autonomajā apgabalā. Minētā lēmuma 2. pantā minētais izņēmums attiecas tikai uz konkrētiem produktiem. Portugāle var piemērot minētajiem produktiem akcīzes nodokļa likmi, kas ir zemāka par pilno likmi spirtam, kura noteikta Padomes Direktīvas 92/84/EK 3. pantā, un zemāka par minimālo akcīzes nodokļa likmi spirtam, kas noteikta ar minēto direktīvu, bet kas nav zemāka par 75 % nekā parastais valsts akcīzes nodoklis spirtam dalībvalstīs. (2) Samazināta akcīzes nodokļa piemērošana ievieš nodokļu diferencētu aprēķināšanu, kas ir izdevīgi dažu produktu vietējai ražošanai. Tas ir valsts atbalsts, kam vajadzīgs Komisijas apstiprinājums. (3) Komisija apstiprina, ka būtu jāatļauj samazināt akcīzes nodokli arī turpmāk, lai kompensētu nelabvēlīgos konkurences apstākļus, ar kuriem lielāku ražošanas un tirgošanas izmaksu dēļ Madeirā un Azoru salās saskaras destilētu alkoholisko dzērienu ražotāji. (4) Komisija 2013. gada 28. jūnijā ir pieņēmusi Valstu reģionālā atbalsta pamatnostādnes 2014.–2020. gadam[4], kurās izklāstīts, kā dalībvalstis var piešķirt atbalstu uzņēmumiem, lai atbalstītu mazāk attīstītos reģionus Eiropā no 2014. līdz 2020. gadam. Šīs pamatnostādnes, kas stāsies spēkā 2014. gada 1. jūlijā, ir daļa no plašākas stratēģijas valsts atbalsta kontroles modernizācijai, kas paredzēta izaugsmes sekmēšanai vienotajā tirgū, veicinot efektīvākus atbalsta pasākumus un Komisijai koncentrējot izpildes panākšanu lietās, kurām ir vislielākā ietekme uz konkurenci. (5) Ir pamatoti uz sešiem mēnešiem pagarināt Lēmuma 2009/831/EK piemērošanas termiņu, lai tā beigu termiņš sakristu ar dienu, kad stājas spēkā Valstu reģionālā atbalsta pamatnostādnes 2014.–2020. gadam. (6) Jānodrošina, ka Portugāle var piemērot attiecīgos atvieglojumus no dienas, kad zaudē spēku attiecīgā atļauja, kas piešķirta ar Lēmumu 2009/831/EK. Tādēļ pieprasītā jaunā atļauja būtu jāpiešķir no 2014. gada 1. janvāra, IR PIEŅĒMUSI ŠO LĒMUMU. 1. pants Lēmuma 2009/831/EK 5. pantā datumu "2013. gada 31. decembrim" aizstāj ar datumu "2014. gada 30. jūnijam". 2. pants Šis lēmums stājas spēkā tā pieņemšanas dienā, un to piemēro no 2014. gada 1. janvāra. 3. pants Šis lēmums ir adresēts Portugāles Republikai. Briselē, Padomes vārdā – priekšsēdētājs [1] Padomes 2009. gada 10. novembra Lēmums 2009/831/EK, ar ko Portugālei atļauj piemērot samazinātu akcīzes nodokļa likmi vietējā ražojuma un patēriņa rumam un liķieriem Madeiras autonomajā apgabalā un vietējā ražojuma un patēriņa liķieriem un degvīniem Azoru salu autonomajā apgabalā (OV L 197, 13.11.2009., 9. lpp.). [2] Padomes 1992. gada 19. oktobra Direktīva 92/84/EEK par spirta un alkoholisko dzērienu akcīzes nodokļa likmju saskaņošanu (OV L 316, 31.10.1992., 29. lpp.). [3] OV C , , … lpp. [4] C (2013) 3769, 28.6.2013.